Š T A T Ú T

Porady ekonomických ministrov vlády
 Slovenskej republiky

Článok 1
Úvodné ustanovenie

Štatút vymedzuje postavenie, úlohy, zloženie Porady ekonomických ministrov vlády Slovenskej republiky (ďalej len „Porada“) a  práva a povinnosti predsedu a členov Porady.

Článok  2
Postavenie  Porady

Porada je poradný, iniciatívny a koordinačný orgán vlády Slovenskej republiky (ďalej len „vláda“)  v oblasti ekonomiky.

Článok 3
Úlohy Porady

 Porada
a)	prerokúva a posudzuje ekonomické aspekty návrhov pripravovaných pre rozhodovanie  vlády a predkladá vláde odporúčania  a stanoviská k nim, 
b)	vyjadruje sa k návrhu ročného plánu práce vlády,
c)	zaujíma stanoviská v ďalších prípadoch ustanovených vládou.

Článok  4
Zloženie Porady

1.	Porada sa skladá z predsedu a  členov.
2.	Predsedom Porady je podpredseda vlády pre ekonomiku.
3.	Členov Porady vymenúva a odvoláva vláda na návrh predsedu Porady.
4.	Člena Porady môže zastúpiť štátny tajomník, resp. štatutárny zástupca. 

Článok 5
Práva a povinnosti predsedu a členov Porady

1.	Predseda Porady
a)	zodpovedá za činnosť Porady vláde,
b)	riadi činnosť Porady, 
c)	predkladá vláde stanoviská a odporúčania Porady v rozsahu jej pôsobnosti.

2.	Predsedu Porady počas jeho neprítomnosti zastupuje ním poverený minister – člen Porady.

3.	Člen Porady má povinnosť zúčastňovať sa na zasadnutiach Porady, má právo predkladať návrhy na jej rokovania, vyjadrovať sa k prerokúvaným návrhom a hlasovať o stanoviskách k nim.

4.	Štátny tajomník, resp. štatutárny zástupca člena Porady nemá právo hlasovať. 

5.	Predseda Porady môže prizvať na rokovanie Porady expertov k prerokúvanej problematike.

Článok 6
Organizácia práce Porady

1.	Spôsob predkladania materiálov v písomnej a elektronickej podobe na rokovanie Porady, postup, prípravu a spôsob rokovania Porady  a zverejňovanie jej odporúčaní na internete ustanovuje rokovací poriadok.

2.	Rokovací poriadok schvaľuje Porada na návrh jej predsedu. Rokovací poriadok je schválený, ak s ním vyslovila súhlas nadpolovičná väčšina členov Porady.

Článok 7
Záverečné ustanovenie

Tento štatút nadobúda účinnosť dňom jeho schválenia vládou.

___________________________________________________________________

Štatút bol schválený vládou SR uznesením č. 765 zo dňa 22. augusta 2001.

ROKOVACÍ     PORIADOK

Porady ekonomických ministrov vlády 
Slovenskej republiky

Porada ekonomických ministrov vlády Slovenskej republiky (ďalej len „Porada“) v súlade so svojím štatútom, schváleným uznesením vlády SR č.765 zo dňa      22. augusta 2001 schvaľuje a vydáva tento rokovací poriadok.

Článok  1
Úvodné ustanovenia

Rokovací poriadok  Porady upravuje postup, prípravu a spôsob rokovania tohto poradného orgánu.

Článok   2
Riadenie Porady

1.	Činnosť Porady riadi jej predseda.
2.	Predsedu Porady počas jeho neprítomnosti zastupuje ním poverený minister.
3.	Úlohy spojené s odborným, organizačným a  technickým zabezpečením činnosti Porady, vrátane publikovania programu a záverov z rokovania Porady na internete, plní Sekcia hospodárskej politiky Úradu vlády SR. 

Článok  3
Rokovanie Porady

1.	Zasadania Porady sa uskutočňujú podľa plánu činnosti Porady.
2.	Porada je spôsobilá rokovať a prijímať závery len ak je prítomná nadpolovičná väčšina jej členov. Závery Porady sú prijaté, ak s nimi vyslovila súhlas nadpolovičná väčšina prítomných členov Porady. Odlišné názory jednotlivých členov Porady (ak o to požiadajú) sa uvedú v zázname z rokovania.
3.	Porada rokuje a prijíma závery na základe prerokovania písomných materiálov, pripravovaných na prerokovanie vo vláde SR, prípadne iných materiálov, o zaradení ktorých rozhodne predseda Porady.

Článok  4
Príprava a predkladanie materiálov na rokovanie Porady

1.	Pri príprave a predkladaní materiálov na rokovanie Porady sa postupuje podľa platných predpisov upravujúcich predkladanie materiálov na rokovanie vlády, ak tento rokovací poriadok neustanovuje inak.(1)
2.	Požiadavku na prerokovanie materiálu na Porade je predkladateľ povinný vyznačiť v elektronickej forme materiálu na rokovanie vlády slovami „Materiál je určený na rokovanie Porady ekonomických ministrov vlády SR dňa .......“. 
3.	Materiál zaradený do programu rokovania Porady doručí predkladateľ v stanovenom počte výtlačkov (spravidla 25 ks, z toho 3 výtlačky podpísané predkladateľom) Sekcii hospodárskej politiky Úradu vlády SR v primeranom časovom predstihu, najneskôr však päť kalendárnych dní pred rokovaním Porady. V prípade nedodržania tohto termínu materiál členom Porady doručí predkladateľ. 

Článok  5
Prijímanie záverov

1.	Z každého rokovania Porady sa vyhotovuje písomný záznam, ktorý obsahuje závery, stanoviská a odporúčania Porady k jednotlivým prerokovaným materiálom, prípadne rozdielne názory jej účastníkov. Záznam podpisuje predseda Porady. Záznam sa publikuje na internete.
2.	Stanoviská, návrhy a odporúčania vyplývajúce zo záverov Porady sa predkladajú na rokovanie vlády prostredníctvom stanovísk Sekcie hospodárskej politiky Úradu vlády SR k príslušnému materiálu alebo samostatne.

Článok  6
Záverečné  ustanovenie

Tento rokovací poriadok schválila Porada dňa 17. septembra 2001. Účinnosť nadobúda dňom schválenia a týmto dňom sa zrušuje rokovací poriadok schválený Poradou dňa 19. apríla 1999.

Bratislava 18. septembra 2001

            Ivan  M i k l o š, v. r.
                 predseda 
Porady ekonomických ministrov vlády SR 

(1)	Smernice na prípravu a predkladanie materiálov na rokovanie vlády SR, schválené uznesením vlády SR č.368/1995. S účinnosťou od 1.11.2001 Smernica na prípravu a predkladanie materiálov na rokovanie vlády SR, schválená uznesením vlády SR  č. 512/2001.